**projektas**

**reg. Nr. T-259**

**2.39. darbotvarkės klausimas**

**Pasvalio rajono savivaldybės taryba**

**Sprendimas**

**Dėl TEISĖS ĮSIGYTI VAŽIAVIMO VIETINIO (PRIEMIESTINIO) REGULIARAUS SUSISIEKIMO AUTOBUSAIS BILIETĄ SU NUOLAIDA**

2021 m. gruodžio d. Nr. T1-

Pasvalys

Vadovaudamasis Lietuvos Respublikos vietos savivaldos įstatymo 16 straipsnio 2 dalies 18 punktu, Lietuvos Respublikos transporto lengvatų įstatymo 5 straipsnio 8 dalimi ir atsižvelgdama į Pagalbos onkologiniams ligoniams asociacijos 2021 m. rugsėjo 28 d. raštą Nr. ARG-2817 „Prašymas dėl transporto lengvatų taikymo Pasvalio rajono savivaldybės POLA kortelės turėtojams, sergantiems onkologinėmis ligomis“, Pasvalio rajono savivaldybės taryba nusprendžia:

1. Suteikti teisę įsigyti važiavimo vietinio (priemiestinio) reguliaraus susisiekimo autobusais bilietą su 100 proc. nuolaida asmenims, turintiems „POLA“ kortelę.

2. Kompensuoti su šio sprendimo 1 punkte minimos lengvatos taikymu susijusias išlaidas iš Pasvalio rajono savivaldybės biudžeto lėšų.

3. Nustatyti, kad:

3.1. šio sprendimo 1 punkto nuostatos taikomos uždarosios akcinės bendrovės „Pasvalio autobusų parkas“ aptarnaujamuose vietinio (priemiestinio) reguliaraus susisiekimo autobusų maršrutuose;

3.2. sprendimas įsigalioja 2022 m. sausio 1 d.

Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Socialinės paramos ir sveikatos skyriaus vedėja

R. Ožalinskienė

Suderinta DVS Nr. RTS-270

Pasvalio rajono savivaldybės tarybai

**AIŠKINAMASIS RAŠTAS**

**DĖL TEISĖS ĮSIGYTI VAŽIAVIMO VIETINIO (PRIEMIESTINIO) REGULIARAUS SUSISIEKIMO AUTOBUSAIS BILIETĄ SU NUOLAIDA**

2021 m. gruodžio 6 d.

Pasvalys

**1. Sprendimo projekto rengimo pagrindas.** Pagalbos onkologiniams ligoniams asociacijos (toliau – Asociacija) 2021 m. rugsėjo 28 d. prašymas „Dėl transporto lengvatų taikymo Pasvalio rajono savivaldybės POLA kortelės turėtojams, sergantiems onkologinėmis ligomis“.

**2. Sprendimo projekto tikslai ir uždaviniai.** Šiuo sprendimo projektu siūloma nuo 2022 m. sausio 1 d. suteikti teisę įsigyti važiavimo vietinio (priemiestinio) reguliaraus susisiekimo autobusais bilietą ***su 80 ar 100 proc***. nuolaida asmenims, turintiems „POLA“ kortelę. Reguliariais vietinio (miesto) susisiekimo autobusų maršrutais „Stotis–Poliklinika“ ir „Stotis–Naujosios kapinės“ vienkartinio važiavimo bilieto kaina yra patvirtinta ir taikoma 100 proc. nuolaida visiems rajono gyventojams Pasvalio rajono savivaldybės tarybos 2020 m. gruodžio 23 d. sprendimu Nr. T1-253 „Dėl keleivių vežimo reguliariais reisais vietinio susisiekimo maršrutais tarifų dydžių nustatymo“.

Lietuvos Respublikos transporto lengvatų įstatymas atskirai „POLA“ kortelių turėtojams nenumato jokių nuolaidų, įsigyjant važiavimo bilietus vietinio (miesto ir priemiestinio) reguliaraus susisiekimo autobusuose. Sergantiems onkologinėmis ligomis minėto įstatymo 5 straipsnio 1 dalies 3 punkte nustatyta, kad 80 proc. bilieto nuolaida gali naudotis onkologinėmis ligomis sergantys asmenys. Asociacija POLA kortelės turėtojams prašo Savivaldybės nustatyti 100 proc. nuolaidą bilietams reguliaraus susisiekimo (priemiestinio) maršrutuose. ***Savivaldybės tarybai paliekama teisė apsispręsti dėl šios lengvatos 80 ar 100 proc. patvirtinimo.***

Vadovaujantis Lietuvos Respublikos transporto lengvatų įstatymo 5 straipsnio 8 dalies nuostatomis, savivaldybės savo nustatyta tvarka gali papildomai leisti įsigyti važiavimo vietinio (priemiestinio) reguliaraus susisiekimo autobusais bilietą su nuolaida ir kitų kategorijų asmenims, taip pat įsigyti važiavimo bilietą su nuolaida tam tikromis savaitės dienomis ar paros valandomis. Su šiomis lengvatomis susijusias išlaidas savivaldybės kompensuoja iš savo biudžeto lėšų.

Asociacija onkologinėmis ligomis sergantiems asmenims nemokamai išduoda POLA kortelę, pateikiant asmens dokumentą ir onkologinės ligos diagnozę patvirtinantį dokumentą. Jeigu onkologinė liga diagnozuojama nepilnamečiui asmeniui, ši kortelė gali būti išduodama vienam iš jo tėvų / globėjų. Kortelė yra vardinė su unikaliu numeriu, paslaugų teikėjas visada turi teisę paprašyti asmens dokumento ir POLA kortelė garantuoja, jog pagalba pasinaudos tik tie, kam ji yra skirta.

POLA kortelė suteikia galimybę pasinaudoti nuolaidomis įvairioms prekėms ir paslaugoms.

Asociacija Pasvalio rajono gyventojams yra išdavusi 200 POLA kortelių. Priėmus šį sprendimą, 2022 m. biudžete reikės numatyti papildomas lėšas transporto lengvatų kompensacijoms. Dalis POLA kortelių turėtojų turi teisę pasinaudoti kitos rūšies lengvata (senatvės pensininko ar neįgaliojo ir kt.).

Priėmus šį sprendimą papildoma lengvata POLA kortelės turėtojams bus taikoma UAB uždarosios akcinės bendrovės „Pasvalio autobusų parkas“ aptarnaujamuose maršrutuose.

**3. Kokios siūlomos naujos teisinio reguliavimo nuostatos ir kokių rezultatų laukiama.**

Naujų teisinio reguliavimo nuostatų nesiūloma. Dėl lengvatos POLA kortelės turėtojams. Lietuvos Respublikos transporto lengvatų įstatymo 5 straipsnio 8 dalies nuostatos numato, kad savivaldybės savo nustatyta tvarka gali papildomai leisti įsigyti važiavimo vietinio (miesto ir priemiestinio) reguliaraus susisiekimo autobusais bilietą su nuolaida ir kitų kategorijų asmenims, taip pat įsigyti važiavimo bilietą su nuolaida tam tikromis savaitės dienomis ar paros valandomis. Su šiomis lengvatomis susijusias išlaidas savivaldybės kompensuoja iš savo biudžeto lėšų.

POLA kortelės turėtojai įgytų teisę į bilietus (priemiestinio) reguliaraus susisiekimo autobusuose. su nuolaida.

**4. Skaičiavimai, išlaidų sąmatos, finansavimo šaltiniai**. Sprendimo projekto įgyvendinimui reikės papildomų lėšų iš Savivaldybės biudžeto. Pagal asociacijos pateiktą informaciją, kad kortelių turėtojai viešuoju transportu naudojasi 4-6 k. per savaitę, nepakanka lėšų poreikiui nustatyti. 2020 m. lengvatiniam keleivių vežimui iš Savivaldybės biudžeto buvo išleista 10345 Eur, su 50 proc. nuolaida buvo įsigyti 8869 bilietai su 80 proc. nuolaida -2434 bilietai. 2021 m. – 5448 Eur. su 50 proc. nuolaida buvo įsigyti 4700 bilietų su 80 proc. nuolaida 1214. Tikslių duomenų, nėra užfiksuota kiek šios kortelės turėtojų naudojasi viešuoju transportu, todėl apskaičiuoti konkrečios papildomos lėšų sumos nėra galimybių. Savivaldybės biudžeto lėšų poreikis bus planuojamas, atsižvelgiant į faktiškai pritaikytas nuolaidas.

**5. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Sprendimo projekto atskiras vertinimas neatliktas. Sprendimo projektu bus reikalingos papildomo lėšos iš Savivaldybės biudžeto. Pažymėtina tai, kad Lietuvos Respublikos transporto lengvatų įstatymo 4 straipsnis nustato teisę važiuoti nemokamai tik vaikams iki 7 metų amžiaus, 5 straipsnio: 1 dalyje pateikiamos socialinės asmenų grupės, kuriems suteikiama teisė važiuoti su 80 proc. bilieto nuolaida, 2 dalyje - su 50 proc. bilieto nuolaida.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Kitų teisės aktų nereikia.

**7. Sprendimo projekto antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.**

Savivaldybės administracijos Socialinės paramos ir sveikatos skyrius, sprendimo vykdymo kontrolės atsakingas asmuo – Strateginio planavimo ir investicijų skyriaus vyriausioji specialistė Virginiją Antanavičienę.

 PRIDEDAMA. Pagalbos onkologiniams ligoniams asociacijos 2021 m. rugsėjo 28 d. prašymas „Dėl transporto lengvatų taikymo Pasvalio rajono savivaldybės POLA kortelės turėtojams, sergantiems onkologinėmis ligomis“.

Socialinės paramos ir sveikatos skyriaus vedėja Ramutė Ožalinskienė